Meddelelse om indledning af en antidumpingprocedure vedrørende importen af opdrættet atlanterhavslaks med oprindelse i Chile og Færøerne

(2002/C 172/04)

Kommissionen har modtaget en klage i henhold til artikel 5 i Rådets forordning (EF) nr. 384/96(1), senest ændret ved Rådets forordning (EF) nr. 2238/2000(2) (grundforordningen), hvori det hævdes, at opdrættet atlanterhavslaks med oprindelse i Chile og Færøerne importeres til dumpingpriser, hvorved EF-erhvervsgrenen forvoldes væsentlig skade.

1. Klage

Klagen blev indgivet den 3. juni 2002 af europæiske lakseproducenters sammenslutning (klageren) på vegne af producenter, der tegner sig for en væsentlig del af produktionen i Fællesskabet af opdrættet atlanterhavslaks som omhandlet i artikel 4 i grundforordningen.

2. Vare

Den vare, der påstås indført til dumpingpriser, er opdrættet atlanterhavslaks med oprindelse i Chile og Færøerne (den pågældende vare), som i øjeblikket tariferes under KN-kode ex 0302 12 00, ex 0303 22 00, ex 0304 10 13 og ex 0304 20 13. Disse KN-koder angives kun til orientering.

3. Påstand om dumping

Påstanden om dumping i forbindelse med Chile og Færøerne er i mangel af tilstrækkeligt stort salg i normal handel på hjemmemarkedet baseret på en sammenligning af en beregnet normal værdi og eksportpriserne på den pågældende vare ved salg til Fællesskabet.

På dette grundlag er de beregnede dumpingmargener betydelige for både Chile og Færøerne.

4. Påstand om skade

Klageren har fremlagt beviser for, at importen af den pågældende vare fra Chile og Færøerne globalt er steget i absolutte tal og målt i markedsandel.

Det hævdes, at mængden af den pågældende importerede vare og priserne herpå bl.a. har haft negative følgevirkninger for EF-erhvervsgrenens priser med betydelige negative følger for EF-erhvervsgrenens samlede resultater og finansielle situation.

5. Procedure

Kommissionen har efter høring af det rådgivende udvalg fastslået, at klagen er indgivet af eller på vegne af den pågældende EF-erhvervsgren, og at der foreligger tilstrækkelige beviser til at begrunde indledningen af en procedure, og den iværksætter hermed en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Ved undersøgelsen vil det blive fastslået, om den pågældende vare med oprindelse i Chile og Færøerne importeres til dumpingpriser, og om dette har forvoldt skade.

a) Stikprøver

I betragtning af det åbenbare store antal parter, der er involveret i denne procedure, kan Kommissionen beslutte at anvende stikprøver i overensstemmelse med artikel 17 i grundforordningen.

i) Stikprøver for eksportører, producenter og eksporterende producenter i Chile og Færøerne

For at sætte Kommissionen i stand til at afgøre, om det er nødvendigt at anvende stikprøver, og i bekræftende fald at udtage en stikprøve, anmodes alle eksportører, producenter og eksporterende producenter eller repræsentanter, som handler på disses vegne, om at give sig til kende over for Kommissionen og indgive følgende oplysninger om deres selskab eller selskaber inden for den frist, der er fastsat i punkt 6, litra b), nr. i), i denne meddelelse:

- navn, adresse, e-post, telefon-, fax- og/eller telexnummer samt kontaktperson

- omsætningen i lokal valuta og mængden i kg af den pågældende vare, der solgtes til eksport til Fællesskabet i perioden fra 1. juli 2001 til 31. december 2001

- om selskabet har til hensigt at fremsætte krav om fastsættelse af en individuel margen (kun producenter kan fremsætte krav om individuel margen), omsætningen i lokal valuta og salget i kg af den pågældende vare på hjemmemarkedet i perioden fra 1. juli 2001 til 31. december 2001

- nøjagtig angivelse af selskabets aktiviteter med hensyn til produktionen af den pågældende vare

- navnene på alle forretningsmæssigt forbundne selskaber(3), der er involveret i produktion, indkøb, forarbejdning og/eller salg (til eksport eller på hjemmemarkedet) af den pågældende vare, samt nøjagtig angivelse af deres aktiviteter

- alle andre relevante oplysninger, som kan være nyttige for Kommissionen til udvælgelsen af stikprøven

- en angivelse af, om selskabet eller selskaberne er indforstået med at indgå i stikprøven, hvilket indebærer besvarelse af et spørgeskema samt accept af et besøg med henblik på kontrol af besvarelsen.

Kommissionen vil desuden kontakte myndighederne i både Chile og Færøerne og alle kendte sammenslutninger af eksportører, producenter og eksporterende producenter for at indhente de oplysninger, som den anser for nødvendige for at udvælge stikprøven af eksportører, producenter og eksporterende producenter.

ii) Stikprøver for importører

For at sætte Kommissionen i stand til at afgøre, om det er nødvendigt at anvende stikprøver og i bekræftende fald at udtage en stikprøve, anmodes alle importører eller repræsentanter, som handler på disses vegne, om at give sig til kende over for Kommissionen og indgive følgende oplysninger inden for den frist, der er fastsat i punkt 6, litra b), nr. ii), i denne meddelelse:

- navn, adresse, e-post, telefon-, fax- og/eller telexnummer samt kontaktperson

- selskabets samlede omsætning i EUR i perioden fra 1. juli 2001 til 31. december 2001

- det samlede antal ansatte

- nøjagtig angivelse af selskabets aktiviteter med hensyn til den pågældende vare

- mængden i kg og værdien i EUR af importen til og videresalget på EF's marked af den pågældende vare med oprindelse i Chile og Færøerne i perioden fra 1. juli 2001 til 31. december 2001

- navnene på alle forretningsmæssigt forbundne selskaber(4), der er involveret i produktion, forarbejdning, indkøb og/eller salg af den pågældende vare, samt nøjagtig angivelse af deres aktiviteter

- alle andre relevante oplysninger, som kan være nyttige for Kommissionen til udvælgelsen af stikprøven

- en angivelse af, om selskabet eller selskaberne er indforstået med at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

Kommissionen vil desuden kontakte alle kendte sammenslutninger af importører for at indhente de oplysninger, som den anser for nødvendige for at udvælge stikprøven af importører.

iii) Stikprøve for producenter i Fællesskabet

I betragtning af det store antal EF-producenter, som støtter klagen, har Kommissionen til hensigt at undersøge spørgsmålet om skade for EF-erhvervsgrenen ved anvendelse af stikprøver.

Udvælgelsen til stikprøven vil blive baseret på EF-erhvervsgrenens største repræsentative produktionsmængde og salg, som med rimelighed kan forventes undersøgt i løbet af den tid, der er til rådighed.

For at indhente de nødvendige oplysninger til udvælgelsen af stikprøven af EF-producenter vil Kommissionen kontakte sammenslutninger af EF-producenter og/eller individuelle EF-producenter.

iv) Endelig udvælgelse af stikprøver

Alle interesserede parter, som ønsker at indgive oplysninger, der er relevante for udvælgelsen af stikprøven, skal gøre dette inden for den frist, der er fastsat i punkt 6, litra b), nr. ii), i denne meddelelse.

Kommissionen har til hensigt at foretage den endelige udvælgelse af stikprøver efter at have konsulteret de berørte parter, der har givet udtryk for, at de er villige til at indgå i stikprøven.

Selskaber, der indgår i stikprøven, skal besvare et spørgeskema inden for den frist, der er fastsat i punkt 6, litra b), nr. iii), i denne meddelelse, og udvise samarbejdsvilje i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine afgørelser på de foreliggende faktiske oplysninger i overensstemmelse med artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som den anser for nødvendige til sin undersøgelse, vil Kommissionen sende spørgeskemaer til den EF-erhvervsgren, der indgår i stikprøven, og til alle producentsammenslutninger i Fællesskabet, til de eksportører, producenter og eksporterende producenter i Chile og Færøerne, der indgår i stikprøven, og til sammenslutninger af eksportører, producenter og eksporterende producenter, til de importører, der indgår i stikprøven, og til alle sammenslutninger af importører, der er nævnt i klagen, samt til myndighederne i Chile og Færøerne.

Eksportører, producenter og eksporterende producenter i Chile og Færøerne, som fremsætter krav om en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, skal indgive et udfyldt spørgeskema inden for den frist, der er fastsat i punkt 6, litra a), nr. ii), i denne meddelelse. De skal derfor anmode om et spørgeskema inden for den frist, der er fastsat i punkt 6, litra a), nr. i), i denne meddelelse. Sådanne parter bør imidlertid være opmærksomme på, at Kommissionen i tilfælde af, at der anvendes stikprøver af eksportører, producenter og eksporterende producenter, alligevel kan beslutte ikke at beregne en individuel margen for dem, hvis antallet af eksportører, producenter og eksporterende producenter er så stort, at en individuel behandling vil være urimelig byrdefuld og hindre, at undersøgelsen afsluttes rettidigt.

c) Indhentning af oplysninger og afholdelse af høringer

Alle interesserede parter opfordres til at tilkendegive deres synspunkter, fremlægge andre oplysninger end besvarelser af spørgeskemaet og fremlægge dokumentation herfor. Disse oplysninger og dokumentation skal være Kommissionen i hænde inden for den frist, der er fastsat i punkt 6, litra a), nr. ii), i denne meddelelse.

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. Denne anmodning skal indgives inden for den frist, der er fastsat i punkt 6, litra a), nr. iii), i denne meddelelse.

5.2. Procedure for vurdering af Fællesskabets interesser

Hvis påstanden om, at der forekommer dumping og derved forvoldes skade, bekræftes, vil der i overensstemmelse med artikel 21 i grundforordningen blive truffet afgørelse om, hvorvidt det ikke vil stride mod Fællesskabets interesser at indføre antidumpingforanstaltninger. EF-erhvervsgrenen, importører, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indgive oplysninger inden for den generelle frist, der er fastsat i punkt 6, litra a), nr. ii), i denne meddelelse, forudsat at de kan dokumentere, at der er en objektiv forbindelse mellem deres aktiviteter og den pågældende vare. Parter, der har handlet som anført i foregående sætning, kan anmode om at blive hørt mundtligt med angivelse af, hvilke særlige grunde der er til, at de bør høres, inden for den frist, der er fastsat i punkt 6, litra a), nr. iii), i denne meddelelse. Det skal bemærkes, at der kun tages hensyn til oplysninger, der indgives i henhold til artikel 21, hvis de er behørigt dokumenterede ved indgivelsen.

6. Frister

a) Generelle frister

i) For anmodning om et spørgeskema

Alle interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For at parterne kan give sig til kende og indsende besvarelser af spørgeskemaet og andre oplysninger

Alle interesserede parter skal, hvis der i undersøgelsen skal tages hensyn til deres redegørelser, give sig til kende over for Kommissionen, fremsætte deres synspunkter og indgive besvarelser af spørgeskemaet eller andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er angivet. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

Selskaber, der er udvalgt til at indgå i en stikprøve, skal indgive besvarelser af spørgeskemaet inden for den frist, der er fastsat i punkt 6, litra b), nr. iii), i denne meddelelse.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist med hensyn til stikprøven

i) De oplysninger, der er angivet i punkt 5.1, litra a), nr. i), skal være Kommissionen i hænde inden for en frist på 15 dage fra datoen for offentliggørelsen af denne meddelelse i De Europæiske Fællesskabers Tidende, da Kommissionen har til hensigt at konsultere berørte parter, som har givet udtryk for, at de er villige til at indgå i stikprøven, om den endelige udvælgelse af denne inden for et tidsrum af 21 dage fra offentliggørelsen af denne meddelelse i De Europæiske Fællesskabers Tidende.

ii) Alle andre oplysninger, der er relevante for udvælgelsen af stikprøven som omhandlet i punkt 5.1, litra a), nr. ii), skal være Kommissionen i hænde inden for et tidsrum af 21 dage fra offentliggørelsen af denne meddelelse i De Europæiske Fællesskabers Tidende.

iii) Besvarelser af spørgeskemaet fra parter, der indgår i stikprøven, skal være Kommissionen i hænde senest 37 dage fra datoen for meddelelsen om, at de indgår i stikprøven.

7. Skriftlige redegørelser, besvarelser af spørgeskemaer og korrespondance

Alle redegørelser og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-post, telefon-, fax- og/eller telexnummer.

Kommissionens adresse: Europa-Kommissionen Kontor: J-79 - 05/16 B - 1049 Bruxelles Fax (32-2) 295 65 05 Telex 21877 COMEU B.

8. Manglende samarbejdsvilje

I tilfælde, hvor en af de interesserede parter nægter at give adgang til nødvendige oplysninger eller på anden måde undlader at meddele disse oplysninger inden for fristerne eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger i overensstemmelse med artikel 18 i grundforordningen.

Konstateres det, at en interesseret part har indgivet urigtige eller vildledende oplysninger, ses der bort fra sådanne oplysninger, og der kan gøres brug af de foreliggende faktiske oplysninger.

9. Tidsplan for undersøgelsen

Undersøgelsen vil i henhold til artikel 6, stk. 9, i grundforordningen blive afsluttet senest 15 måneder fra datoen for offentliggørelsen af denne meddelelse i De Europæiske Fællesskabers Tidende. I henhold til artikel 7, stk. 1, i grundforordningen kan der senest indføres midlertidige foranstaltninger ni måneder efter offentliggørelsen af denne meddelelse i De Europæiske Fællesskabers Tidende.

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) For en definition af "forretningsmæssigt forbundne selskaber" henvises til artikel 143 i Kommissionens forordning (EØF) nr. 2454/93 om visse gennemførelsesbestemmelser til EF-toldkodeksen (EFT L 253 af 11.10.1993, s. 1).

(4) For en definition af "forretningsmæssigt forbundne selskaber" henvises til artikel 143 i Kommissionens forordning (EØF) nr. 2454/93 om visse gennemførelsesbestemmelser til EF-toldkodeksen (EFT L 253 af 11.10.1993, s. 1).